বলিউডকে অসম্পূর্ণ করে চলে গেলেন পরিচালক তথা অভিনেতা নীরজ ভোরা। প্রায় ১ বছর কোমায় থাকার পরে বৃহস্পতিবার ভোর ৪টের সময়ে প্রয়াত হলেন তিনি। মৃত্যুকালে তাঁর বয়স হয়েছিল ৫৪ বছর। 
এক সর্বভারতীয় সংবাদমাধ্যমের প্রতিবেদন থেকে জানা গিয়েছে, প্রযোজক ফিরোজ নাদিওয়ালার বাড়িতেই থাকতেন নীরজ ভোরা। কিন্তু শারীরিক অবস্থার অবনতি ঘটলে তাঁকে হাসপাতালে নিয়ে যাওয়া হয়। 
ফিরোজ নাদিওয়ালা জানিয়েছেন, ২০১৬ সালে হার্ট অ্যাটাক এবং ব্রেন স্ট্রোকের কারণে অসুস্থ হন এবং কোমায় চলে যান। তখন থেকেই নাদিওয়ালার বাড়িতে থাকতেন তিনি। সেই বাড়িতে আইসিইউ-এর মতো একটি ঘর তৈরি করা হয়েছিল নীরজ ভোরার জন্য। সম্প্রতি তাঁর শারীরিক অবস্থা কিছুটা স্থিতিশীল হয়েছিল। কিন্তু গত শুক্রবার আচমকাই শরীরের অবস্থা খারাপ হয়ে পড়ে। তখনই তাঁকে হাসপাতালে স্থানান্তরিত করা হয়। 
চিত্র পরিচালক অশোক পণ্ডিত জানান, বিগত চারদিন ধরে ভেন্টিলেশনে ছিলেন নীরজ ভোরা। মাল্টি অরগ্যান ফেলিওর-এর জন্যই তাঁরা মৃত্যু হয়েছে বলে জানান চিকিৎসকরা। আজ দুপুর ৩টের সময়ে তাঁর শেষকৃত্য সম্পন্ন হয়েছে। তাঁর স্ত্রীও এক বছর আগেই মারা যান। 
কেতন মেহেতা-র ‘হোলি’ (১৯৮৫) ছবিতে প্রথম অভিনয় করেন নীরজ ভোরা। ছবিটিতে ছিলেন আমিরক খান, ওম পুরি, নাসিরউদ্দিন শাহ। আমির খানের ‘রঙ্গিলা’ (১৯৯৫) ছবিতে সংলাপ লিখেছিলেন। ‘ফির হেরা ফেরি’ (২০০৬) এবং ‘চাচি ৪২০’ (১৯৯৭) ছবির পরিচালনা করেছেন তিনি। 
পরিচালক-লেখক-প্রযোজক-অভিনেতা নীরজ ভোরার মৃত্যুতে প্রধানমন্ত্রী নরেন্দ্র মোদী, অক্ষয় কুমার, তুষার কপূর টুইটারে শোক প্রকাশ করছেন। এ ছাড়াও তাঁর মৃত্যুতে শোকের ছায়া নেমে এসেছে বলিউড মহলে।